  Майя Бывальцева Ижкарысь Уйпал шайвылын Быдӟым Атыкай оже пыриськем кык муртлэсь лысьӧмъёссэс ватӥзы. Кызьы ивортэ кар администрацилэн пресс-службаез, сӥё-дано ужрад 4-тӥ куартолэзе ортчиз. «Быдӟым праздник Вормон нунал азьын ми музъеме понӥськомы тушмонэз дугдытон понна улонзэс сётэм улосчиосмылэсь лысьӧмъёссэс. Туннэ ми валаськомы, кыӵе дун сётэмын Быдӟым Атыкай ожын Вормон понна. Вордскиз поколение, кудӥз понна та ож историе кылиз, но милемлы уг яра геройёслэсь нимъёссэс вунэтыны. Мон тау шуисько поисковикъёслы, кудъёсыз туж кулэ ужез азьланьто», — вазиськиз люкаськем калыклы карлэн тӧроез Юрий Тюрин. 2016-тӥ арын поисковикъёслэн «Патриот-60» отрядзы Псков улосвылысь Невель ёросысь Смольники гурт палан Иван Прокопьевич Ломаевлэсь (вордскемын 1914-тӥ арын) лысьӧмъёссэ шедьтӥзы. Бордаз компас, пичи пурт, ластик, коньдон, суйпосын нуллон час но ГТО-лэн нырысетӥ степенё кык значокъёс вылэм. 2017-тӥ арын тулыс лысьӧмъёсты ӵыжы-выжыосызлы сётӥзы, нош Ижысь но Удмуртиысь митрополит Викторин Успенской храмын солы панихида ортчытӥз. Лётчиклэсь Николай Степанович Логиновлэсь (вордскемын 1917-тӥ арын) лысьӧмъёссэ поисковикъёс Краснодар шаерысь Туапсе ёросысь Индюк станица палась шедьтӥзы. Со И-153 самолётэныз уськытэмын вал. 2016-тӥ ар кутсконын Ижкарын улӥсь ӵыжы-выжыоссэ шедьтыны быгатӥзы. Ужрадэз йылпумъяса, Быдӟым Атыкай ож аръёсы Ижкарысь госпитальёсын кулэмъёслы синпелет доры сяськаос понӥзы. Тегъёс: Мерлык Ижкар ЮрийТюрин Удмуртия 9-ткуартолэзь БыдӟымАтыкайож  